അതിതീവ്ര മഴ: 217 വീടുകള് പൂര്ണമായി തകര്ന്നു തിരുവനന്തപുരം: തെക്കു കിഴക്കന് ബംഗാള് ഉള്ക്കടലിലെയും, അറബിക്കടലില് ലക്ഷദ്വീപ് തീരത്തെയും ചക്രവാതച്ചുഴികള് ഇരട്ട ന്യൂനമര്ദ്ദമായി രൂപപ്പെട്ടതാണ് സംസ്ഥാനത്തിന്റെ പല ഭാഗത്തും അതിതീവ്ര മഴയ്ക്ക് കാരണമെന്ന് മുഖ്യമന്ത്രി പിണറായി വിജയന് നിയമസഭയില് പറഞ്ഞു. റവന്യു, പൊലീസ്, ഫയര് ഫോഴ്സ്, തദ്ദേശ വകുപ്പുകളുടെ ജനപങ്കാളിത്തത്തോടെയുള്ള ഏകോപിത പ്രവര്ത്തനമാണ് ദുരന്ത നിവാരണത്തില് നടത്തിവരുന്നതെന്നും ഇന്നലെ സഭയില് നടത്തിയ പ്രത്യേക പ്രസ്താവനയില് മുഖ്യമന്ത്രി അറിയിച്ചു. ദേശീയ ദുരന്ത പ്രതികരണ സേനയുടെ ഓരോ ടീമിനെ പത്തനംതിട്ട, ആലപ്പുഴ, ഇടുക്കി, എറണാകുളം, തൃശൂര്, മലപ്പുറം ജില്ലകളിലും, നാല് ടീമിനെക്കൂടി ഇടുക്കി, ആലപ്പുഴ, കൊല്ലം, കണ്ണൂര് ജില്ലകളിലും നിയോഗിച്ചിട്ടുണ്ട്. 11 എന്.ഡി.ആര്.എഫ് ടീമുകള് വിവിധ ജില്ലകളിലായുണ്ട്. ഇന്ത്യന് ആര്മി, ഡിഫന്സ് സെക്യൂരിറ്റി കോര് എന്നിവയും രക്ഷാപ്രവര്ത്തനത്തില് പങ്കെടുക്കുന്നു. കൊച്ചിയില് എയര്ഫോഴ്സിന്റെ രണ്ട് ഹെലികോപ്ടറുകളും നേവിയുടെ ഹെലികോപ്ടറും സജ്ജമാണ്. കുട്ടിക്കല്, കൊക്കയാര് മേഖലകളില് ഹെലികോപ്ടര് വഴി ഭക്ഷണപ്പൊതികള് എത്തിച്ചു. പത്തനംതിട്ട മല്ലപ്പള്ളിക്ക് സമീപം കുടുങ്ങിക്കിടന്നവരെ പൊലീസും ഫയര്ഫോഴ്സും ചേര്ന്ന് രക്ഷിച്ചു.